“Temos solicitudes para plantar viñedos de 30 ou 40 hectáreas en Valdeorras, e cada vez a máis altura” - Campo Galego\nInicio / Portada lista 2 / “Temos solicitudes para plantar viñedos de 30 ou 40 hectáreas en Valdeorras, e cada vez a máis altura”\nEntrevista a Jorge Mazaira, director técnico da Denominación de Orixe Valdeorras. Destaca o bo momento que vive a denominación, cunha crecente solicitude para plantar e reestructurar viñedos, sobre todo en zonas altas para paliar os efectos do cambio climático.\nJorge Mazaira, director técnico da Denominación de Orixe Valdeorras.\nJorge Mazaira é un dos mellores coñecedores dos viñedos e das adegas de Valdeorras, unha comarca que atopou na viticultura unha gran alternativa á pizarra, como se demostra na crecente demanda de man de obra especializada que solicita o sector.\nComo director técnico do Consello Regulador da Denominación de Orixe Valdeorras, onde leva traballando dende o ano 1997, falamos con el sobre o presente e os retos de futuro para esta DO.\nComo empezou a túa vinculación co mundo vitivinícola?\nSon de Valdeorras, de A Rúa en concreto, e aínda que a miña familia non tiña viñedos sempre estiven vinculado a este sector e dende os 15 anos xa traballaba na vendima para sacar un diñeiro. Estudei Enxeñería Técnica Agrícola en Lugo e entón xa me decantei por especializarme na industria vitivinícola e namoreime desta profesión. O proxecto de fin de carreira fíxeno na Estación de Viticultura e Enoloxía de Galicia (EVEGA), onde contei cun gran apoio do daquela director, José Luis Hernández Mañas.\nPosteriormente, seguín dando cursos de formación en viticultura, traballando na elaboración do rexistro vitícola e en varios proxectos de asesoramento técnico a viticultores ou na venda de seguros agrarios. Nun momento dado xurdiu a oportunidade de cubrir unha vacante de técnico no Consello Regulador da Denominación de Orixe Valdeorras no ano ano 1997, presenteime e contratáronme e dende aquela traballo nun sector e nunha comarca que é a miña paixón.\nDaquela o sector debía ser moi diferente de hoxe en día, cunha DO aínda nos seus primeiros anos de funcionamento. Cales son os principais cambios que presenciaches?\nEra un sector que estaba sen facer: as adegas aínda empezaban a ter a tecnoloxía adecuada, a viticultura estaba centrada en variedades foráneas pero altamente produtivas como a Garnacha e a Jerez, cun peso importante das cooperativas e dunha viticultura a tempo parcial. Daquela aínda era raro falar de control de produción como vendimas en verde e de controis de calidade. Dende o Consello Regulador esforzámonos, non sen conflitos, en que había que limitar os rendementos e primar as calidades porque tiñamos claro que o futuro ía por aí.\nRecordo que daquela cando iamos a feiras do viño no exterior dabámonos conta de que ou dábamos o salto á calidade ou quedabamos atrás.\nA superficie vitícola en Valdeorras tamén baixou, porque tamén baixou o número de viticultores. Daquela igual había uns 2000 viticultores e hoxe hai 1.100 aproximadamente. En superficie de viñedo por entón había unhas 1.600 hectáreas e hoxe estamos en 1.150. As variedades predominantes daquela eran a Jerez e Garnacha, apropiadas para unha realidade de viño barato e para comer no día a día, unha realidade que cambiou totalmente. Sen embargo, fomos quen de ir adaptándonos ao que pide o mercado e ao segmento no que podíamos ser competitivos.\n“O gran cambio nestes 20 anos na DO Valdeorras foi a aposta pola calidade do viño”\nAsí foi como fomos potenciando a plantación de Mencía porque había un consumo de viño tinto importante a nivel mundial e daquela pagábase a nada menos que unhas 200 pesetas o quilo desta uva. Empezamos a promover a restruturación dos viñedos para cambiar a Garnacha e a Jerez por Mencía e logo pola Godello, a medida que o consumo de viños brancos tamén despegaba.\nAs adegas empezaron a modernizarse técnicamente e a entender que as producións teñen que estar equilibradas para que a uva sexa de calidade. En definitiva, tivemos claro dende o equipo do Consello Regulador que nunha DO pequena como a nosa tiñamos que apostar pola calidade.\n¿Como definirías o momento que vive hoxe a DO?\nEstamos nun gran momento da DO Valdeorras en canto á coñecemento da marca e á calidade dos novos viños. Está chegando a Valdeorras unha importante investimento externo de adegas de fóra, o que nos indica que somos unha marca atractiva. Estamos nun momento doce. De feito, nunca ata o día de hoxe se estivo facendo tanta restruturación de viñedo en Valdeorras.\n¿Como evoluciona a superficie de viñedos en Valdeorras?\nEstase mantendo. Seguimos co hándicap de que os viticultores maiores van desaparecendo e en moitos casos sen relevo, e dende o Consello Regulador asesorámolos para non perder ese potencial vitícola, de forma que lles aconsellamos que vendan os viñedos ou os aluguen ao mellor prezo.\nEn canto a solicitudes de novas plantacións de viñedo, en Valdeorras hai varias solicitudes para plantar viñedos de 20 e 30 hectáreas e para moitas parcelas de 3 ou 4 hectáreas. As expectativas son moi boas.\nA viticultura tamén vai subindo en altura; de feito, hai unha plantación prevista para o Alto da Hermida de 9 hectáreas. E na zona de Éntoma fíxose unha plantación de 8 hectáreas e para os próximos 5 anos teñen previsto facer outra nova. Cada vez hai máis bancais en zonas altas, algo que non se fixera antes, debido ao cambio climático, co obxectivo, entre outros, de manter o equilibrio entre acidez e grao alcohólico da uva.\nValdeorras ten necesidade de uva e estase facendo un crecemento das plantacións acompasado á demanda do mercado. De feito, levamos 3 anos nos que pola falta de colleita as adegas non poden atender toda a demanda do mercado.\n¿Estase notando esta falta de uva nos prezos que reciben os viticultores de Valdeorras?\nA uva estase pagando agora moi cara por ese desequilibrio entre oferta e demanda e os viños de Valdeorras están agora nunha gama de prezos medio alta. Na última colleita a uva mencía pagouse a 1 euro o kilo, pero a godello a 1,5 euros e mesmo a 2 euros. Para unha adega, cun rendemento do 70% e sumando o prezo da botella, é un custo alto.\nAnte esta situación as adegas están procurando incrementar os viñedos propios, combinándoo co subministro de viticultores semi profesionais que teñen 1 ou 2 hectáreas.\n¿É un problema o minifundismo e a falta de relevo dos viticultores maiores?\nÉ un problema da Galicia profunda, pois é un potencial vitivinícola que se perde. Intentamos asesorar á xente maior para que venda ou alugue a un prezo razoable se non ten quen os traballe.\n“En Valdeorras temos unha gran oportunidade para elaborar viños de parcela, grazas á diversidade de solos e de alturas que temos”\nA tendencia, ademais, é ir a viños de parcela cun prezo situado na parte alta, e dirixidos a un cliente fino. Precisamente, unha das riquezas de Valdeorras é a diversidade de terreos, dende solos aluviais de cantos rodados, a solos de arxila, a lousa ou mesmo solos graníticos. Se somos capaces de elaborar viños de parcela, coa riqueza de solos que temos, podemos elaborar viños moi exclusivos. Temos aí unha gran oportunidade.\nEstá caro o terreo en Valdeorras para plantar viñedo?\nEstanse pagando cantidades importantes, dependendo moito da ubicación. As adegas de fóra que veñen investir en Valdeorras xa encargan previamente o traballo de mercar os terreos para xuntar unha superficie que lles interese.\n“Estamos pensando en poñer límites á entrada de grandes inversores estranxeiros que podan mercar grandes superficies de viñedo e tirar cos prezos”\nCoa entrada na DO de grandes adegas foráneas, ¿tedes medo a perder a galeguidade da Denominación de Orixe?\nO mundo vai á súa velocidade e debemos adaptarnos. É certo que ese é un dos temores que teñen moitas adegas que levan aquí toda a vida. Sen embargo, nós como Consello Regulador vemos que relanzaron a DO e polo tanto debemos velo como algo positivo pois non son especuladores, son inversores. Todos os que chegaron pagan, compran e están.\nEn todo caso, xa advertimos hai moito tempo ás adegas e viticultores de que isto ía suceder, polo que as adegas pequenas estanse nutrindo de superficie para evitar riscos pola entrada de grandes grupos foráneos.\nNoutras DO´s vemos incluso como chega capital inversor doutros países estranxeiros sen cultura vinícola e iso si que pode ser máis perigoso. Estamos pensando que tal vez debemos de poñer freo a esta situación e igual que noutras DO controlar a superficie vitícola para que non se poda plantar en calquera sitio e veña un grupo que merque grandes superficies e acabe tirando cos prezos.\nComo se reparten a día de hoxe as castes dos viños de Valdeorras?\nO 60% é branco, do que o 80% é da variedade godello, e o 40% tinto, do que practicamente todo é mencía. En castes minoritarias, como Brancellao, Sousón, Caíños, Espadeiros….etc, estanse facendo plantacións e dentro duns anos nos van dar grandes alegrías, porque son un punto de diferenciación importante.\nVimos de estar en Vinexpo, en London Wine e noutras feiras e cando ali falas dunha destas variedades minoritarias chamas a atención porque son moi exclusivas nosas e permiten elaborar uns viños moi diferenciados. Temos que aproveitalo.\n“Temos un potencial enorme para elaborar viños moi distintos coas castes minoritarias”\nTodas elas se adaptan a Valdeorras, aínda que hai que ver o tipo de solo e a altura á que se deben plantar cada unha e o tipo de viño que busca a adega. Temos un potencial enorme para elaborar viños moi distintos con estas castes minoritarias.\n¿Estades a notar moito na DO os efectos do cambio climático?\nEstanos a afectar, con vagas de calor cada vez máis fortes e en distintos momentos de maduración da uva. O que nos queda é facer o que están facendo noutras DO: subir as plantacións de viñedo por riba dos 400 ou 500 metros de altitude.\nTemos que mellorar todo o que sexa tecnoloxías e métodos para adaptarse ao cambio climático. Tamén estamos a traballar en distintos proxectos tamén para previr as enfermidades fúnxicas no viñedo.\n¿Como se presenta este ano para o viñedo en Valdeorras?\nPor agora as cousas foron ben, agromaron ben os acios e a floración foi boa, pero a climatoloxía de Galicia é imprevisible. Precisamos por fin un ano cunha boa colleita de uva en Valdeorras.\n¿Como avanza a implantación da acreditación de ENAC?\nXa estamos acreditados. Custou sobre todo polo cambio de mentalidade, que implica que as adegas e viticultores teñen que ser moito máis activos á hora de demostrar que cumpren con todo o regulamento e normativas. Estamos traballando agora no panel de cata, e de momento imos cumprindo os prazos. É un salto moi imporante en como se deben facer as cousas.\n¿Como ves o futuro da DO Valdeorras?\nUnha DO cada vez máis diferenciada e con viños de maior calidade. Valdeorras como equivalente de calidade xa é unha realidade. Creo que o noso obxectivo debería ser producir en torno 6 ou 7 millóns de quilos de uva e elaborar viños de alta calidade. O seguinte obxectivo será elaborar viños brancos de garda de varios anos, e para iso temos que ter unha produción de uva normal e que as adegas podan ter un stock.\nOs godellos en botella evolucionan de forma moi complexa e podemos dar un salto cualitativo moi importante para Valdeorras.


O gran caderno - Wikipedia, a enciclopedia libre\nO gran caderno (título orixinal en francés Le Grand Cahier) é unha novela de Agota Kristof publicada en 1986. Foi traducida ao galego por Marga Rodríguez Marcuño e publicada por Edicións Xerais en 2000.\nNa Gran Vila a guerra está a facer estragos. Unha muller marcha ao campo cos seus dous fillos xemelgos para que queden na casa da Avoa. Esta recíbeos sen ganas, logo de que a filla non a visitase nin escribise durante anos. Con todo, aprenden a convivir os tres xuntos co frío, a fame e a crueldade cotiá nun país devastado.\nEntre os tres traballan a terra e crían gando. A Avoa comercia na Pequena Vila, situada a uns quilómetros da aldea, cos produtos obtidos. Os nenos fanse amigos de Bico de Lebre, unha rapaza veciña maior ca eles. Un día, chega unha rapaza co seu avó, e este pídelle á Avoa que se faga cargo dela. A rapaza, adolescente, faise pasar por curmá dos rapaces.\nCando os ataques pola zona son máis duros, chega a nai dos rapaces cun novo bebé e pídelles que marchen con ela ao estranxeiro. Eles non queren, e tras discutiren, marcha nun jeep do exército cun oficial. Pero mentres escapan, un obús cae no xardín e mata á muller e ao bebé. Os rapaces sotérranas no propio xardín. Cando chegan os soldados "Libertadores" violan as mulleres (entre elas Bico de Lebre, que acaba morta desangrada, e a súa avoa) e saquean os comercios.\nO exército dos Libertadores impón a súa cultura e a súa política. Péchanse as fronteiras. O pai dos rapaces, xornalista, pídelles axuda para marchar ao estranxeiro. Eles levan adiante un plan ben coidado. O pai morre ao pisar unha mina, e un dos irmáns cruza a fronteira detrás del.\nO modo en que a autora escribiu a novela aparece reflectido na propio narración. O "caderno" é escrito polos rapaces, que se propoñen redactar coa maior obxectividade posible os seus descubrimentos, aprendizaxes e vivencias.\nEdición galega[editar | editar a fonte]\nA tradución ao galego de Marga Rodríguez Marcuño foi publicada por Edicións Xerais en xuño de 2000 na colección As Literatas (dirixida por María Xosé Queizán) en formato de peto. Conta cun limiar da tradutora sobre a autora e maila súa obra.\nTraído desde "https://gl.wikipedia.org/w/index.php?title=O_gran_caderno&oldid=5143147"\nA última edición desta páxina foi o 9 de maio de 2019 ás 17:16.


¿En que hai que mellorar o benestar animal nas ganderías de vacún de leite? - Campo Galego\nInicio / Leite / ¿En que hai que mellorar o benestar animal nas ganderías de vacún de leite?\nResumo da ponencia de Xavier Manteca, catedrático do departamento de ciencia animal e dos alimentos da Universidade Autónoma de Barcelona, sobre o programa de benestar animal de vacún de leite de Bayer e FAWEC, que foi presentado no II Fórum Bayer de Vacún de Leite\nD.G. - 26/06/2019\nVaca deitada no pasillo por falta de cubículos\nXavier Manteca, catedrático do departamento de ciencia animal e dos alimentos da Universidade Autónoma de Barcelona, presentou no úlltimo Forum Bayer de Vacún de Leite o programa de Bayer e de FAWEC (siglas en inglés de Centro de Eduación en Benestar de Animais de Produción) para identificar e mellorar o benestar animal nas ganderías de vacún de leite.\nPara iso, seleccionáronse 25 explotacións de vacún de leite de España que se quixeron unir voluntariamente á iniciativa e fíxose unha primeira visita aplicando o protocolo de benestar animal. Na segunda visita, realizouse un seguimento das recomendacións e, se a granxa as aplicou, déuselle un recoñecemento á explotación.\nO protocolo inclúe 32 puntos distribuídos en 4 seccións, a maioría deles relacionados co manexo dos animais.\n“O benestar animal é algo importante por si mesmo, por razóns éticas. Ademáis, é unha ferramenta que nos serve para mellorar a produción nun sentido amplo: aumenta a produción, prolonga a vida útil e mellora as condicións de traballo. Pero tamén para responder a unha demanda do mercado cada vez máis clara”, subliña Xavier Manteca.\n“Como se demostra na táboa anterior, non podemos permitirnos o luxo de non preocuparnos polo benestar das vacas. É un campo no que queda moito por facer e que ao final é unha cuestión de bo manexo”, subliña o catedrático do departamento de ciencia animal e dos alimentos da Universidade Autónoma de Barcelona.\nAo promover o benestar melloramos a eficiencia, podemos reducir costes de produción e aumentamos a produción.\n¿Como funciona o programa de Bayer de benestar animal en vacún de leite?\nO protocolo de benestar animal para vacún de leite deseñado entre Bayer e FAWEC parte de que non é só unha cuestión de ausencia de enfermidades e de lesións no animal. Neste sentido, o concepto de benestar animal inclúe:\n-Funcionamento biolóxico: Inclúe que o gando estea alimentado de forma axeitada, que estea san e que goce de confort físico e térmico. Confort físico implica que os animais teñan un lugar axeitado para deitarse e térmico que non experimenten estrés por frío no caso dos becerros e por calor no caso das vacas.\n-Emocións: Que non experimenten emocións negativas como medo crónico ou o distrés (estrés prolongado que produce efectos negativos sobre a produción ou a reprodución do animal). Falamos de medo ás persoas por un manexo pouco adecuado. O momento no que será máis patente é no muxido, cando os animais estean máis preto das persoas. Ese medo inhibe a liberación de oxitocina, co que diminúe a produción de leite e aumenta o risco de mastite. “O mal manexo do gando non ten por que ser por maltrato senón por falta de habilidades de manexo”, puntualiza Xavier Manteca.\n-Comportamento: Posibilidade de que os animais podan expresar algunhas conductas importantes.\nNeste sentido, o protocolo de benestar de Bayer e de FAWEC para vacún de leite inclúe estes tres elementos. O seguinte paso foi ver que protocolos existen para avaliar o benestar das vacas. Hai varios, e un dos que se empregan con máis frecuencia é o Welfare Quality, desarrollado dentro dun proxecto europeo, e que vale tanto para vacas, porcino e aves.\nSeguindo coa filosofía do benestar como algo multidimensional, o que fixeron foi simplificar o protocolo e adaptalo ás condicións das explotacións españolas, pois aplicar o protocolo Welfare Quality supón entre 8 e 10 horas nunha explotación mediana. “Nós adaptamos o protocolo ás condicións españolas, incluíndo outros aspectos como o estrés por calor ou a cantidade de leite que se subministra aos becerros, e simplificándoo para poder realizalo en menos horas”, explica Xavier Manteca.\nAsí, o protocolo de benestar animal de Bayer e de FAWECV inclúe 32 puntos en 4 seccións (Alimentación, Aloxamento, Enfermidades e prácticas de manexo dorosas). En total 32 preguntas ao gandeiro e realizar o protocolo nunha gandería de vacún de leite leva unhas 3 ou 4 horas.\n“Falamos co produtor, vemos as vacas e os becerros, e vemos as instalacións, por esta orde de importancia. Os maiores problemas prodúcense polo manexo, máis que polas instalacións”, subliña Xavier Manteca.\nDesta forma identifícanse unha serie de aspectos que deben ser mellorados (por exemplo cortar colas ou substancias prohibidas en pediluvios non son negociables) e outros que se poden corrixir de forma paulatina.\nTodo iso plásmase por escrito e envíase ao produtor e ao veterinario da explotación. E déixase un período de 6 a 8 meses para facer unha segunda visita e verificar as correccións que se fixeron e ver se apareceron novos problemas.\n“A impresión é que aos gandeiros e veterinarios lles gusta porque deixamos claro que non somos quen de examinalos, senón que o protocolo pode detectar cousas que poden mellorarse, póñense sobre a mesa, de común acordo decídese se queren melloralas e procedemos. Esa forma de traballar é moi ben recibida, porque se deixa claro que non se vai examinar a ninguén”, explica o catedrático.\nDespois desa visita hai un segundo recoñecemento e emítese un certificado por BAYER e FAWEC no que se certifica que a gandería participou no programa de mellora de benestar animal.\nOs principais problemas que detectaron na análise destas 25 granxas de vacún de leite no relativo a benestar animal son:\n1) Conducta de repouso das vacas: As vacas non pasan deitadas o tempo que deberían\nNa inmensa maioría das explotacións non se logra que as vacas estean deitadas o tempo que precisen. “En vacas de alta produción o que di a bibliografía é que deberían estar deitadas entre 12 e 14 horas ao día. Sen embargo, lograr 11 horas é un obxectivo razoable pois na maioría das explotacións non se chega a iso”, explica Xavier Manteca.\nHai moitos estudios que certifican que se non están deitadas o tempo que precisan aumentan os problemas podais, as mastites e baixa o rendemento en leite.\nAsí debería repartir a súa xornada unha vaca:\nPor cada hora adicional de descanso a vaca produce 1 kilo máis de leite ao día:\nEn concreto, o estudo de Grant concluíu que as vacas que máis leite producen dedican o mesmo tempo a beber e a comer (5,5 horas) pero as vacas máis produtoras están 2 horas máis de tempo deitadas, que as outras o dedican a estar de pé ou a estar facendo perching; é dicir, cos pés no pesebre. “E iso tradúcese en moitos litros de leite: se pasáramos de 9 a 11 horas de repouso estaríamos gañando uns 2 litros máis de leite por día. Cando a vaca está deitada: máis rumia, menos fatiga e problemas podais e chega máis sangue ao ubre”, subliña o catedrático do departamento de ciencia animal e dos alimentos da Universidade Autónoma de Barcelona.\nAs razóns polo que as vacas non chegan a esas 12 horas de repouso son:\n-Por mamites: dor no ubre.\n-Falta de tempo das vacas: Se 5 ou 6 horas son para comer e beber, outras tantas para o muxido (esperar…etc), pouco tempo lles queda\n-Estrés por calor: As vacas pasan máis tempo de pé para ventilar mellor.\n-Instalacións inadecuadas: Falta de cubículos\n“Sen embargo, na maior parte dos casos non se logra ese obxectivo. Cando as vacas tardan moito en deitarse é que á súa maneira están dicindo que o sitio non lles gusta”, advirte Xavier Manteca. Na aplicación do protocolo de benestar animal de Bayer e de FAWEC tamén se analiza a porcentaxe de vacas mal colocadas nos cubículos ou non deitadas nos mesmos.\nNeste sentido, o catedrático lembra que “para que as vacas se deiten moitas horas precisan un sitio limpo, seco e brando”.\nA conclusión é que na maioría das explotacións os cubículos están mal deseñados, son demasiado curtos e hai excesiva densidade de animais, polo que é recorrente a falta de tempo suficiente que as vacas pasan deitadas.\n2)Problemas podais: Pediluvios demasiado curtos\nNa revisión destas 25 granxas detectouse como un problema bastante frecuente pola diferencia entre a prevalencia real e a percibida polo gandeiro. Tamén se detectaron problemas por emprego de produtos non autorizados para os pediluvios.\n“Tamén detectamos fallos no deseño e no mantemento dos pediluvios, que só funcionan se as vacas entran cos cascos limpos. E o outro requisito é que os cascos teñen que mollarse, pero se son curtos os pediluvios non todas os mollan, polo que é preciso alargar o pediluvio para que as vacas fagan polo menos dous pasos no pediluvio”, explica Xavier Manteca.\n3) Problemas cos bebedoiros.:\nÉ un problema moi común e fácil de resolver con pouco investimento. “A ninguén se lle escapa que as vacas precisan auga de calidade a libre disposición e iso non se resolve cun só bebedoiro”, subliña.\nAs vacas só beben ben cando:\n-Correcta lonxitude e número de bebedoiros: Mínimo de 6 centímetros por vaca, pero en condicións de estrés por calor debe subir a 10 cm de bebedoiro por animal. O total que se precisa nunha gandería obtense de multiplicar o número de vacas por 10 CM. Ademais, o bebedoiro debe ser ancho, para que podan beber dúas vacas, unha de cada lado.\n-Limpeza e deseño: Co bebedoiro suxo as vacas beben menos.\n-Fluxo de auga\n-Temperatura da auga\n-Calidade da auga:\n-Localización: Como mínimo 2 bebedoiros para a vaca.\n4) Outros problemas:\nEstrés por calor, é un dos principais problemas que se detectou. “Un indicador moi claro e sinxelo de estrés por calor é a caída na produción. A continuación podemos facer unha comparativa con explotacións da zona para ver que marxe de mellora hai”, asegura Xavier Manteca.\nComo conclusión, o catedrático advertiu de que na “os animais con peor situación de benestar que atopamos son os becerros e as vacas secas”.\nRecomendacións para reducir o estrés por calor en vacún de leite


A taxa de crecemento de poboación é moi baixa, principalmente á emigración cara a illas caribeñas máis prósperas, ao Reino Unido, os Estados Unidos e o Canadá. O inglés é o idioma oficial e universalmente entendido; con todo, debido á histórica dominación francesa, o crioulo antillano Patwa, un patois francés, fálase amplamente. Cerca do 80% da poboación é católico. Nos últimos anos, establecéronse no país diversas igrexas protestantes.\nTraído desde «https://gl.wikipedia.org/w/index.php?title=Dominica&oldid=6106637»\nÚltima edición o 16 de xuño de 2022 ás 10:51


Un proxecto dun millón de euros transformará a fachada marítima de Aguiño - Canal Rías Baixas\nUn proxecto dun millón de euros transformará a fachada marítima de Aguiño\nRIBEIRA> O concello de Ribeira acometerá a reforma da fachada marítima de Aguiño. O proxecto que forma parte da estratexia EDUSI, suporá un investimento próximo ó millón de euros. A intención do executivo é licitalo proximamente para acometer os traballos ó longo do próximo ano.\nA fachada marítima de Aguiño sufrirá unha fonda transformación trala reforma proxectada polo concello de Ribeira. A actuación, orzamentada en preto dun millón de euros con cargo ós fondos europeos do Plan Edusi, incidirá nun treito de algo máis de quilómetro e medio dende a punta da Marxa ata o cruce da rúa Castelao coa estrada xeral.\nProcederase tamén á reordenación do tráfico cunha rotonda de entrada ó porto e á ampliación de zonas verdes para humanizar o bordo litoral. Na rúa Castelao instalarase un carril bici e ampliaranse as beirarrúas para favorecer a accesibilidade na zona.\nCon este proxecto, o concello dá un paso máis na humanización do seu litoral iniciada con outras actuacións como a futura remodelación do peirao de Palmeira e diversas melloras no bordo costeiro de Castiñeiras.\nArtigo anteriorLuz verde á construción da rotonda da Barquiña en Noia\nSeguinte artigoMar convoca axudas para pemes transformadoras e acuicultores por valor de 30 millóns


La muerte de Stalin no Teleclube BenComún Allariz\nAllariz, 11.03.19 - 20:00h por O que ho! en Cine\n11 Marzo, 2019 20:00\nLa muerte de Stalin. Teleclube BenComún\nProxección da película La muerte de Stalin no TELECLUBE de BenComún (1º pase).\nLa muerte de Stalin Ver ficha completa na web de NUMAX\nA noite do 2 de marzo de 1953 morreu un home. Ese home é Josef Stalin, ditador, tirano e Secretario Xeral da URSS. E se xogas as túas cartas ben, o posto agora pode ser teu. Unha sátira sobre os días previos ao funeral do pai da nación. Dúas xornadas de duras pelexas polo poder absoluto a través de manipulacións, luxurias e traizóns.\n1.- luns 11 marzo ás 20h\n2.- martes 12 marzo ás 21:00h\nVer ficha completa na web de NUMAX\nCalificación por idades: + 16 anos.\nBenComún Espazo vai desenvolver, durante o ano 2019 e dentro das actividades do espazo, a presentación e visionado de diferentes obras cinematográficas, ofrecendo ás persoas que estean interesadas a participación nesta actividade que denominamos “Teleclube”.\nAquí podes ler e descargar o Regulamento completo do TELECLUBE 2019


Os romanos (A voapluma, Diario de Ferrol, 06/01/2001) - Xavier Alcalá\nHome Galego Hemeroteca A voapluma (Diario de Ferrol) Os romanos (A voapluma, Diario de Ferrol, 06/01/2001)\nOs romanos (A voapluma, Diario de Ferrol, 06/01/2001)\nXavier Alcalá 9th Xuño 2017\t A voapluma (Diario de Ferrol) / Galego / Hemeroteca\nCando isto escribo o temporal segue a azoutar con asaño, a terra xa non é capaz de absorber tanta auga como enche os ríos, medio país costeiro anda a tremer, aterecido, á espera de que a preamar e o refluxo acaben con todo, e seica só queda acudir á divina misericordia.\nEstes días soubemos que na muralla de Lugo se está a ver a diferencia entre unha boa enxeñería e a chafallada do que veu despois. O que os romanos construíron resiste o temporal sen síntomas de decaemento en canto a parte falsa da construción, a que se fixo hai un século, esboroouse.\nPara reconstruír, os técnicos de hoxe volveron á técnica dos homes de hai dous mil anos, na esperanza de que dure outros dous mil…\nRecibo nova de Caldas de Reis por vía dun irmán ao que o Umia lle inundou os baixos das súas casas, e coméntame que hai por alí unha ponte romana “feita no propio sitio”, que nin impide o paso das augas nin está a sufrir en aparencia.\nComento isto con xente da construción e lémbranme o caso recente dunha poderosa riada mediterránea que, por Cataluña, botou abaixo un viaduto de autoestrada pero respectou unha ponte romana paralela.\nE todo me fai pensar que o coñecemento das obras públicas e as poboacións vén de lonxe, que os romanos foron uns tipos peculiares, grandes construtores, dos que non soubemos herdar a capacidade de observación das estructuras físicas da Terra para adaptar a elas o destinado a perdurar; nin a de facer as obras a modo e a consciencia.\nClaro que eles tiñan escravos, indíxenas sen lei de estranxeiría.\n[Diario de Ferrol, A voapluma, 06/01/2001]\nA voapluma / Diario de Ferrol / Os romanos\nPrevious PostO Queixeiro (A voapluma, Diario de Ferrol, 05/01/2001)\nNext PostA inmensa farsa cristiá (V Centenario da Reforma Protestante)


NÚMERO 240 - 08/09/2014\nA realidade laboral, social e política non só é a mesma que fai un ano senón que se ten agravado para a clase traballadora. Ningunha das grandes lacras que veñen golpeando ós traballadores e ás traballadoras e os sectores populares, teñen solución dentro deste sistema capitalista. Desde a CUT dicímolo con claridade.\nO sábado 29 de novembro ten que ser outro punto de inflexión en clave nacional e de clase, para seguir enfiando esa unidade obreira e popular imprescindible para facerlle fronte ás políticas de Rajoy e da Troika. Desde a CUT como o desde os primeiros pasos das Marchas da Dignidade, seguiremos codo con codo con todas as organizacións, colectivos e persoas, traballando arreo para que o 29 de novembro a Praza do Obradoiro sexa un éxito de mobilización.\nO 29 de novembro temos que convertelo nunha gran marea humana, obreira e popular que sirva de escaparate para todas as loitas que se están a dar no País. No 29-N teñen sitio e lugar, todos aqueles colectivos e lumes espallados por Galicia adiante, sexan de carácter sindical ou dos distintos movementos sociais. O lema; Pan, Traballo e Teito é moito máis que unha marca de arranque do que foi o 22M en Madrid.\nParellamente seguimos a traballar no acordo estatal imprescindible neste momento histórico. O vindeiro día 10 de setembro volveremos a xuntarnos en Barcelona as organizacións sindicais nacionais e alternativas: a IAC de Catalunya, LAB de Euskal Herria, CSI de Asturies, SAT de Andalucía, IC e FSOC de Islas Canarias, CUT de Aragón, A IV de País Valenciá, a IB das Illes e nós, a CUT de Galicia.\nO traballo que temos diante é inmenso, o obxectivo táctico é encher a Praza do Obradoiro o día 29 de novembro. Se o conseguimos co esforzo de todos e todas, lograremos dar un pasiño máis no camiño do obxectivo colosal, da reconstrución nacional de Galicia, na perspectiva dunha sociedade onde prevaleza a xustiza social.


Un niño no xardín - 12/06/2012\nA particularísima literatura infantil na Galiza xa ten seus singulares mentores, que veñen a rexenerar un xénero que sempre foi considerado como cativo ou secundario, o infantil.\nXoán Neira, nado en Meilán, na periferia de Lugo, no 1953 é profesor en Viveiro onde reside. Este escritor ven desenvolvendo unha prodixiosa obra poética para ese público infantil que consideramos o mais crítico dos lectores, que ten criterios moi firmes no si e no non. Un público que non admite horizontalidades e sempre sincero co que determinan seus gustos.\nNesta súa recente entrega, baixo o título: Un niño no xardín, de Edicións Xerais de Galicia, con trinta poemas e ilustrados por Ánxeles Ferrer, determinan esa atracción de achegas a un estilo propio e a un traballo ben coordinado nese xogo de símbolos temáticos, onde os nenos acceden a esa outra pedagoxía do poema narrado e ben rimado tendo como destaque a flora e a fauna, dous elementos fundamentais para retomar esa voz, cando non un berro, para achegarse ao que temos que preservar a natureza desde a infancia.\nPara Xoán Neira a literatura infantil non só é un xogo é tamén concienciación, búsqueda e apelo en moi diversas direccións existenciais, onde os seus temarios propagan ir ao celme da natureza e sustanciar cada un dos elementos expostos neses destaques que nos ofrenda. Cando isto xurde, desde o achegamento dun pedagogo que se relaciona co pensar e coa conducta manifestada por seus alumnos, estamos no bo camiño de reencontrarnos cun libro que tamén aos adultos nos fai recrear, pensar e defender postulados de todo o que se argumenta neste libro.\nUn niño no xardín ven a reafirmar a seu autor como un dos creadores mais intensos que a nosa literatura infantil compendia. Tanto as pesquisas como as reafirmacións de Xoán Neira, neste xénero, propician estar atentos a un autor que trata de afiliar na conducta dos nenos sorpresas dese xardín de plenitude e beleza que se codifica nas flores e nos animais. A escrita infantil de Xoán Neira propicia ese desexo de achegamento para conmover conciencias e rescatar algo moi importante do que ignoramos, nun flor de orballo e no cántico do paporroibo.


Acerca de CONSAL | PLATAFORMA CONSAL | Plataforma de financiamiento de Sinsalaudio\nPLATAFORMA CONSAL PLATAFORMA CONSAL\nAcerca de consal\nDende SINSALAUDIO convidámoste a entrar ata a cociña no noso proceso creativo. A vía pode ser económica, laboral ou a través dunha proposta de proxecto para desenvolver conxuntamente. Contamos contigo para que engadas sal aos nosos proxectos. Por exemplo, a través da nosa plataforma Crowdfunding, dende o que poderás crear proxectos ou apoiar outros.\nPoden ser voluntarios de Sinsalaudio todas aquelas persoas que estean interesadas en traballar e colaborar connosco porque queren aprender ou promocionarse a través das nosas actividades.\nEn principio, esta colaboración realizarase sen ánimo de lucro.\nOs voluntarios de Sinsalaudio non substituirán aos profesionais que traballan connosco. A nosa intención é reforzar aqueles apartados que non podemos cubrir como nos gustaría.\nSe es estudante universitario, tamén podes solicitar as túas prácticas externas connosco. Si queres podes coñecer aos nosos voluntarios ou escribirnos para apuntarte.\nColaborar co festival\nBuscamos colaboradores que participen no Festival Sinsal; compartindo difusión; intercambiando recursos; ofrecendo descontos e regalos aos nosos socios, etc.\nEste é un espazo de relación entre empresas de diferentes ámbitos. A colaboración pode ser intercambiando servizos ou compartindo actividades.\nComo podo colaborar desde a miña empresa?\nHai diferentes opcións: ceder recursos; agasallos ou descontos para os nosos socios; prestar servizos; difusión e publicidade; etc.\nO soporte publicitario da nosa web e redes sociais. Promoción gráfica en todas as actividades do Festival Sinsal. Intercambio de servizos e recursos. Descontos en concertos e material discográfico, etc.\nO Festival Sinsal cumpre dez anos e é un nome con identidade propia dentro da programación cultural de Galicia.\nOs concertos do Festival Sinsal son unha boa oportunidade de identificar unha marca cun tipo de evento persoal, especializado e, sobre todo, innovador.\nDefendemos un modelo de cultura artesanal, de pequeno formato e máis sostible, que fomenta a relación persoal e preocúpase pola xestión dos recursos públicos e privados.\nO Festival Sinsal ofrece diferentes soportes, posibilidades de visualización ou promoción ao longo de todo o ano e en diferentes escenarios.\nSocios de Sinsal\nComo podo ser soci@ do Festival Sinsal?\nPois por unha cantidade de 50 Euros anuais.\nCon esta achega apoiarás todas as actividades do Festival Sinsal e, a cambio, obterás diferentes vantaxes económicas: entrada gratuíta aos concertos de pequeno formato e descontos de ata un 50% noutras citas como o Festival Sen Sal San Simón, as actuacións en auditorios, etc.\nAdemais, participarás en sorteos de agasallos dos nosos colaboradores; descontos en artigos de Sosoaudio e a tenda de Sinsalaudio ; etc.\nTes unha idea?; sempre quixeches facer un concerto, editar un disco ou realizar un vídeo?; queres propor ou presentar algunha actividade no Festival Sinsal?\nA Plataforma Consal ofréceche a posibilidade de integrar ideas dentro do Festival Sinsal ou de buscar axuda e financiamento para realizalas pola túa conta.\nA plataforma Consal non é un espazo de micromecenazgo como o crowdfunding, senón que ofrece un servizo máis personalizado. Todas as propostas aceptadas deben manter algunha relación, directa ou indirecta, con Sinsalaudio nos seus diferentes apartados: música, editorial, escola sinsal, etc.\nQue podo facer aquí nesta web?\nFacerte socio de Sinsal\nPropoñer un proxecto\nApoiar outros proxectos\nApuntarte como voluntario\nFlickr SINSAL\tMapa CONSALPlataforma CONSAL\nTwitter SINSALCan't connect to twitter. Novas SINSALhttp://festival.sins.al/es/En obrasSinsal nomeado a 8 categorías dos Iberian Festival Awards11 anos de Sinsal no MARCO: 2005/2016#SinsalSonEG candidato a mellor festival de Europa Twitter


As contas para meterse na loita polo título dun Poio Pescamar que perde a Antía Pérez por lesión - Pontevedra Viva\nSilvia Aguete (centro), no partido entre o Poio Pescamar e Burela na Seca\nMartes 25 de Maio, 2021 ás 07:49 do Martes 25 de Maio, 2021\nO Poio Pescamar está a só un paso de escribir unha nova páxina na súa historia clasificándose por primeira vez para o play-off polo título de liga.\nO traballado e sufrido triunfo das vermellas en Móstoles, unido aos resultados dos seus rivais, colocáronas nunha situación envexable para afrontar a última xornada da segunda fase ligueira. Con todo a alegría a fin de semana non foi plena ante a preocupación pola lesión de Antía Pérez.\nA futbolista ourensá tívose que retirar do encontro tras danarse o xeonllo facendo saltar as alarmas, e é que a pivote superou nas últimas tempadas dúas roturas de ligamentos nesta articulación, unha en cada perna.\nPolo de súpeto Antía, previsiblemente, non volverá xogar esta tempada, sendo unha baixa sensible nos plans de Manu Cossío. Ademais a xogadora foi sometida este luns a unha resonancia magnética para coñecer o alcance da súa lesión, estando á espera de resultado.\nEn canto ás opcións do equipo, o Poio Pescamar encara a última xornada desde a terceira posición con 45 puntos, superando o Roldán (44 puntos) tras a súa derrota en Burela. Ademais o Melilla, sexto, xa non pode alcanzalas tras caer ante o Futsi Atlético. Precisamente Atlético e Burela son os dous equipos xa clasificados para a final a 4 da liga, quedando abertas as dúas últimas prazas para a mesma.\nAsí pois o único equipo que pode deixar ao cadro conserveiro sen tal honra é xusto o rival que visitará o pavillón da Seca o vindeiro sábado, un Alcorcón que é quinto con 42 puntos, a tres do Poio. Ás de Manu Cossío valeralles o empate para asegurarse un oco entre as catro primeiras, pero as madrileñas superaranas se vencen ao contar con mellor average xeneral e tendo en conta o 2-3 na ida en Alcorcón.\nNo peor dos casos, aínda perdendo, o Poio Pescamar tería unha bala extra e sería equipo de play-off se o Roldán non logra puntuar fronte ao Móstoles. En todo caso o mellor para as da Seca é que dependen de si mesmas e non necesitan mirar ao que sucede noutras canchas.\nA final a catro decídese na Seca


As obras da intermodal ourensá arrincan en 2018\nAs obras da intermodal ourensá arrincan en 2018\nRedacción | Xoves, 7 de Decembro de 2017, 18:07\nProxecto da intermodal de Ourense.\nO Goberno galego deu luz verde á primeira fase do proxecto da estación intermodal de Ourense, que contará cun orzamento de 10,3 millóns de euros. As obras, segundo ratificou Feijóo, iniciaranse en 2018.\nEsta primeira fase das obras inclúe a construción da terminal de autobuses, cun custo de 4,8 millóns de euros que asumirá a administración autonómica na súa totalidade, ademais dun aparcadoiro subterráneo de dúas plantas que conta cun orzamento de 5,5 millóns, dos cales a Xunta asumirá o 70 por cento --o resto, con fondos europeos--.\nCon respecto ao aparcadoiro, Feijóo precisou que Adif licitará as obras "nos primeiros meses do próximo exercicio" para empezalas en 2018. A actuación na estación de autobuses, pola súa banda, será licitada pola Xunta "no próximo ano".\nA segunda fase da obra adaptará a estación de ferrocarril á nova construción, así como actuacións de permeabilidade transversal e integración urbana, co obxectivo de non interferir nas inmediacións do centro de saúde da zona.\nFeijóo tamén destacou que o Goberno galego avanza na estación intermodal de Ourense "para lograr que, como noutras cidades de Galicia, execútense de forma paralela á fase final do AVE na Comunidade".\nAdif detalla os bens que se van expropiar para a intermodal de Ourense\nA intermodal de Ourense inicia esta semana a súa tramitación urbanística\nO PSOE de Ourense pide recuperar o proxecto de estación do AVE de 2011


Despois de tres décadas á fronte do país, a presión popular nas rúas, especialmente das mulleres, conseguiu a saída do Goberno de Omar Al Bashir en 2019. Tras dous anos de transición, cun poder compartido entre militares e civís, o Exército resístese a ocupar a posición que lle corresponde nun Estado democrático.\nPanorámica de Khartún durante a protestas contra o golpe de Estado, con fume pola queima de pneumáticos (Foto: Xinhua News)\nFernando Arrizado 20:35 do 25 de outubro de 2021\nO presidente do Consello Soberano de Transición do Sudán, Abdel Fattah Al Burhan, anunciou a disolución deste organismo mixto (militares e civís) e do Goberno de transición, ratificando o golpe de Estado iniciado á primeira hora desta segunda feira coa detención do primeiro ministro, Abdalla Hamdok, e varios ministros.\nO xeneral Al Burhan anunciou a suspensión de varios artigos do Documento Constitucional pactado en agosto de 2019 entre civís e militares. Meses antes, o 11 de abril dese ano, o entón presidente, Omar Al Bashir, víase forzado a presentar a renuncia ante a presión do Exército e, especialmente, das intensas manifestacións populares.\nA internet foi cortada e os militares bloquearon vías de comunicación e pontes, segundo a páxina de Facebook do ministerio de Información sudanés. Miles de persoas saíron ás rúas ante as chamadas dos principais partidos democráticos. O Partido Comunista chamou á folga xeral dos traballadores e acusou a Al Burhan de orquestrar o alzamento militar. Polo menos tres persoas morreron e 80 resultaron feridas por disparos dos militares.\nEn setembro pasado produciuse outra tentativa de golpe de Estado, co islamismo máis conservador avogando por un Goberno militar no canto da transferencia do poder ao movemento civil que logrou derrocar a Al Bashir. A asonada de onte prodúcese a poucas semanas da entrega da Presidencia do Consello aos civís.\nLíderes mundiais e ONG polos dereitos civís condenaron a detención dos membros do Goberno sudanés.\nA través dun breve comunicado publicado en Twitter, o presidente do secretariado da UA, Moussa Faki Mahamat, pediu "retomar inmediatamente as consultas entre civís e militares", e exixiu a "liberación de todos os líderes políticos detidos".\nO representante especial da Secretaría Xeral da ONU para Sudán, Volker Perthes, cualificou as detencións de "inaceptábeis". Nunha mensaxe en Twitter, urxiu todas as partes implicadas á "contención", a "regresar ao diálogo" e a "restaurar a orde constitucional" no país.\n"Non hai problema que non poida ser resolto a través do diálogo", declarou o secretario xeral da Liga Árabe, Ahmed Abul Gheit, nun comunicado publicado na web do organismo, avogando por "respectar todas as decisións e acordos asinados sobre o período de transición, que levará á celebración de eleccións nas datas elixidas".\nO organismo multilateral con sede en Arabia Saudí tamén urxiu os líderes sudaneses a "respectar o documento constitucional e o acordado durante o período de transición", segundo un comunicado recollido pola axencia saudita SPA.\nO alto representante comunitario para a Política Exterior, Josep Borrell, tamén se expresou en Twitter. "A UE fai un chamamento a todos os actores e aliados rexionais para volver encarreirar o proceso de transición", manifestou.\nO ministro de Exteriores alemán, Heiko Maas, exixiu nun comunicado "continuar coa transición á democracia e respectar a vontade do pobo". O presidente francés, Emmanuel Macron, condenou en Twitter "a tentativa de golpe de Estado" e manifestou o apoio de Francia ao Goberno de transición.\nO enviado especial estadounidense para o Corno de África, Jeffrey Feltman ─que na fin de semana estivo na capital sudanesa, Khartún, para mediar─ considerou o golpe "totalmente inaceptábel" e asegurou que "calquera mudanza pola forza no Goberno de transición pon en risco a axuda dos EUA".\nO portavoz do Ministerio de Exteriores chinés, Wang Wenbin, avogou polo "diálogo" para que as partes "resolvan as diferenzas" e para "manter a paz e a estabilidade no país". Ademais, asegurou que se garantirá a seguridade das institucións chinesas e do seu persoal no Sudán.\nConsello Noruegués para os Refuxiados\nA ONG exixiu a protección da poboación civil e que se manteña o acceso á axuda humanitaria dos millóns de persoas que fuxiron da guerra. Nun comunicado, e posteriormente nunha entrevista na BBC, o seu director no Sudán, Will Carter, pediu ás autoridades que cumpran coas promesas previas e aseguren que esa axuda da que depende 13 millóns de persoas non será bloqueada.\n"O pobo sudanés está de volta nas rúas para protexer a transición democrática. Estará o mundo ao seu carón?", cuestionábase en Twitter a secretaria xeral de Amnistía Internacional, que nunha entrada previa salientaba ─sen desenvolver─ a circunstancia de que o golpe chegaba xusto tras a visita de Feltman.\nDatas no camiño do Sudán á democracia\n2018, decembro: Represión mortal das protestas contra a pobreza e a corrupción.\n2019, 11 abril: Al Bashir abandona o poder tras 30 anos e o Exército impón tres meses de estado de emerxencia.\n2019, xuño: Intervención militar ante os acampados que piden un Goberno civil.\n2019, agosto: Acordo militar-civil para compartir o poder tras a intervención da UA. Eleccións para 2023.\n2019, decembro: Al Bashir, condenado por corrupción. Rexéitase a extradición á Haia polo xenocidio en Darfur.\n2020, primavera: A crise agrávase pola Covid. Intento de asasinato de Hamdok.\n2020, outubro: Acordo de paz interna. EUA retira da lista de "países terroristas" o Sudán, que accede a iniciar relacións con Israel.\n2021, febreiro: Fractura interna no movemento civil.\n2021, setembro-outubro: Golpe frustrado. Marchas pro e contra un Goberno militar.\nsudán Golpe de Estado Abdel Fattah Al Burhan Abdalla Hamdok Omar Al Bashir


Quere Ponte Caldelas sumarse á área metropolitana de Vigo? - Pontevedra Viva\nXoves 24 de Marzo, 2016 ás 20:12 do Xoves 24 de Marzo, 2016\nO alcalde de Ponte Caldelas, Andrés Díaz, sorprendeu a todos. En declaracións a Radio Vigo, deixou entrever o interese do seu concello por explorar a posibilidade de integrarse na futura área metropolitana da cidade olívica.\nÁ volta de Semana Santa prevé manter unha reunión co seu homólogo vigués, Abel Caballero, para sondar a devandita posibilidade. Entende Andrés Díaz que os veciños do municipio veríanse beneficiados dos servizos que podería compartir cos concellos da área de influencia de Vigo.\nPero esta iniciativa non gusta no Partido Popular. A súa portavoz, Inés Sánchez, asegura que Ponte Caldelas "nunca estivo vinculada a Vigo" e lembra que ten Pontevedra a "escasos" trece quilómetros, formando parte da súa comarca.\n"Isto só responde á necesidade deste señor de opinar de todos os asuntos que ocorren en Galicia para acaparar protagonismo, menos dos asuntos dos veciños de Ponte Caldelas", sinala a portavoz popular.\nPara ela, tras dez meses de tripartito "dos únicos feitos que pode presumir é de facer fotos para o facebook e ir de festa en festa", pero denuncia que "feitos tanxibles para o veciños cero".\nDíaz e Caballero proxectan o ingreso de Ponte Caldelas na Área Metropolitana de Vigo para aforrar servizos\nAndrés Díaz reunirase con Abel Caballero para valorar a integración de Ponte Caldelas na Área Metropolitana de Vigo\nO alcalde de Ponte Caldelas critica o "localismo máis facilón" do popular Jacobo Moreira\nPor Oskar Viéitez | Martes 29 de Marzo, 2016\nNo PP de Pontevedra preocupa a intención de Ponte Caldelas de integrarse na Área Metropolitana de Vigo


O CONCELLO ASINA COA EMPRESA EULEN O CONTRATO PARA A PRESTACIÓN DO SERVIZO DE AXUDA NO FOGAR\nActualmente, 147 persoas de Narón reciben esta atención domiciliaria.\nNarón, 5 de Decembro de 2013.- O Alcalde de Narón, José Manuel Blanco, e a representante da empresa Eulen Servicios Sociosanitarios, Sofía Currás, veñen de asinar o contrato para a prestación do servizo de Axuda no Fogar. Na sinatura do contrato tamén estivo presente o secretario xeral do Concello de Narón, Alfonso de Prado Fernández-Canteli, quen deu fe do acto.\nEste contrato foi concedido mediante concurso público a esta empresa por un prazo de 2 anos (a contar dende o 12 de decembro de 2013) prorrogable ano a ano ata un máximo de catro. O prezo do mesmo é de 13,38 euros/hora máis IVE, ata un importe máximo de 975.000 euros/anuais (IVE incluído).\nO Servizo de Axuda no Fogar préstase actualmente a un total de 147 veciños/as de Narón, en dúas modalidades: axuda á dependencia (111 usuarios) e libre concorrencia (36 persoas).\nO coste deste servizo finánciase a tres bandas, con aportacións da Xunta de Galicia, do Concello de Narón e dos usuarios a través do copago. No ano 2012, o importe total destinado ó programa de Axuda no Fogar ascendeu a 1.027.000€ que foron financiados da seguinte maneira:\n-Xunta de Galicia: 625.000 euros\n-Concello de Narón: 332.000 euros\n-Usuarios: 70.000 euros\nO CONCELLO HABILITA UN ÁREA DE ASEO PARA OS TRANSPORTISTAS NO RECINTO DO ESTACIONAMENTO DE CAMIÓNS DO POLÍGONO DE RÍO DO POZO


Queres ser Instalador/a de Telecomunicacións? Ábrese o prazo de inscrición nun curso de FTTH I+M en Lalín - Emprego Lalín\nTombel Electra SL abre as inscricións para realizar en Lalín o Curso de Instalador/a de Telecomunicacións FTTH I+M . Este curso ten como...\nQueres ser Instalador/a de Telecomunicacións? Ábrese o prazo de inscrición nun curso de FTTH I+M en Lalín\npor Programa Integrado Lalín 4/04/2017\nTombel Electra SL abre as inscricións para realizar en Lalín o Curso de Instalador/a de Telecomunicacións FTTH I+M. Este curso ten como obxectivo formar persoal cualificado para realizar instalacións de fibra óptica: instalador/a de I+M e empalmadores/as-fusionadores/as de fibra óptica FTTH.\nA entidade inicia a creación do grupo que recibirá esta formación. A iniciativa está vinculada á tecnoloxía informática e aos nos novos hábitos sociais de comunicación.\nSelección de participantes e número de prazas\nO curso consta de 20 prazas que serán seleccionadas entre as persoas solicitantes mediante un test de acceso que valora formación e experiencia na rama da electricidade e a informática.\nA formación céntrase en comprender e coñecer o material co que se desempeñará a actividade, así como o trato ao/á cliente e os consellos que se deben proporcionar para o bo desenvolvemento profesional e da empresa.\nOs contidos, teóricos e prácticos, son os seguintes:\n- Que é a fibra óptica?\n- Infraestruturas comúns de telecomunicacións ICT.\n- Caixas de terminal óptica.\n- Material e equipo necesario para facer o traballo.\n- Como realizar unha alta de aboado/a.\n- Dificultades, problemas e solucións.\n- Portais de axuda ao técnico/a.\nAdemais, a curso inclúe a formación en prevención de riscos laborais: nivel básico de prevención de riscos laborais (Recurso Preventivo), prevención e protección fronte ao risco eléctrico, prevención en traballo de altura e específico do posto de traballo.\nO curso ten un custo para os/as participantes. A información do prezo e as modalidades de pago deben ser consultadas directamente á entidade a través dos medios que se detallan non apartado "Máis información".\nTombel Electra SL. Teléfonos: 616 517 780 - 915 006 864. Email: info@tombel.es - benigno@grupoipfinanzas.com.\nImprimir PDF Etiquetas: Formación


Medio Rural proxecta un polígono agroforestal de 224 hectáreas no concello ourensán da Arnoia - Campo Galego\nInicio / Desenvolvemento rural / Medio Rural proxecta un polígono agroforestal de 224 hectáreas no concello ourensán da Arnoia\n03/10/2021 10:19 a.m.\nO conselleiro do Medio Rural, José González, durante a reunión cos veciños da Arnoia\nO conselleiro do Medio Rural, José González, acompañado da directora xeral da Axencia Galega de Desenvolvemento Rural, Inés Santé, reuniuse este sábado con veciños do concello ourensán da Arnoia para avanzar nos traballos de creación dun polígono agroforestal de 224 hectáreas. A xuntanza serviu para avaliar, entre outras cuestións, os posibles usos futuros deste polígono.\nTrátase, segundo explicou o conselleiro, de impulsar esta ferramenta para aproveitar así un dos instrumentos que contempla a Lei de recuperación da terra agraria de Galicia, co fin de poñer en valor os predios en desuso ou infrautilizados. Neste caso concreto, propúxose por parte da propia asociación veciñal a creación dun polígono agroforestal que permita complementar as rendas dos titulares destes terreos.\nA figura abranguerá unha superficie de 224 hectáreas, repartidas en algo máis de 6.700 parcelas de arredor de 780 propietarios. O titular de Medio Rural destacou o gran tamaño do polígono e, polo tanto, a multifuncionalidade e diversidade que presenta, á hora de desenvolver os diferentes usos. José González explicou ademais que esta ferramenta dos polígonos “céntrase na volta á produción de grandes áreas de terra potenciando os tres usos do chan -agrario, gandeiro ou forestal- segundo o tipo de cultivo máis acaído ou con maior tradición en cada zona”.\nIniciativa dos veciños\nO proxecto, sinalou o conselleiro, “pode ser promovido pola Administración ou por particulares, requirindo o acordo de propietarios (ou representantes dos dereitos de uso) de cando menos o 70% da superficie do perímetro do proxecto”. Neste caso, a iniciativa correspondeu aos veciños, un feito que José González puxo en valor. Ademais, o conselleiro apuntou que, ao abeiro dos polígonos, reestruturaranse as parcelas para que teñan un tamaño suficiente que garanta a rendibilidade en función dos cultivos, dando prioridade ás explotacións galegas instaladas que demanden base territorial.\nTrátase, tal e como explicou aos veciños, de recuperar terra para xerar actividade económica e crear postos de traballo, contribuíndo a fixar poboación no rural e, ao tempo, avanzar na prioritaria anticipación aos incendios, mediante ese aproveitamento agrogandeiro ou forestal dos predios. Así, José González explicou que ao combinar varios usos nun mesmo polígono, debido principalmente a que o terreo é variable e non é homoxéneo, conséguese un aproveitamento sostible de toda a zona sen modificar as características do propio terreo.\nAdemais, tamén se terá en conta a recuperación e posta en valor de terras acaídas para producións acollidas a indicacións xeográficas protexidas e denominacións de orixe protexida, así como para producións que estean a optar a ese recoñecemento ou calquera outra marca de garantía de calidade. En definitiva, concluíu González, con todas estas medidas trátase de dinamizar o territorio e de xerar actividade económica “para que sexa posible vivir no e do rural”.


O CAT alerta dun virus moi daniño que borra arquivos e colapsa o sistema | Consumer\nO CAT alerta dun virus moi daniño que borra arquivos e colapsa o sistema\nO "verme" propágase a través de correo electrónico e dos servizos de chat\nO Centro de Alerta Temperá sobre Virus e Seguridade Informática (CAT) advertiu onte da difusión do virus “Worm. W32/KNON@MM”, un “verme” que se propaga por correo electrónico e a través do servizo chat e que causa un dano “alto” ao borrar arquivos executables, “.exe” e “.com” entre outros, e colapsar o sistema operativo.\nA pesar das consecuencias derivadas do ataque de “Knon”, o órgano dependente do Ministerio de Ciencia e Tecnoloxía (MCYT) valorou o código malicioso cun perigo medio, concedéndolle una cualificación de tres nunha escala de cinco.\nDesde que o domingo detectásese o verme, o CAT tan só rexistrou catro incidencias, segundo a última información ofrecida. No entanto, o Centro de Alerta Temperá alertou de que este virus ten un grao de dispersabilidad alto.\nO CAT explicou que se trata dun “verme” que se propaga a través de correo electrónico e dos servizos de chat (IRC). O “e-mail” que incorpora o verme en cuestión aparece en inglés, ten como adxunto o ficheiro “ICQ-Upgrade. exe” e simula ser una actualización do sistema operativo de mensaxería ICQ, e envíase a todos os contactos do caderno do “MS Outlook”.\nEn canto aos ataques a través do IRC, o CAT dixo que paira infectar busca a presenza da aplicación mIRC no sistema e se a atopa, realiza una modificación que lle permite infectar a todos os usuarios que se conecten a unha mesma sesión de chat.\nCAT Knon-gl virus


A noite na que a Santa Compaña regresa aos montes de Rianxo | Fotos de Rianxo\nA noite na que a Santa Compaña regresa aos montes de Rianxo\nEsta pasada madrugada, entre o 27 e o 28 de maio, os montes de Rianxo enchéronse de luces. Ao lonxe, semellaba que as ducias e ducias de puntos luminosos que se estiraban e serpenteaban os carreiros formaban unha procesión de almas. A mesmísima Santa Compaña, que regresaba para guiar a vivos e defuntos ao máis alá.\nRealmente non eran espectros os que invadían as corredoiras, senón veciños de Rianxo e doutros concellos que se uniron á segunda edición da Andaina Santa Compaña, organizada pola Sociedade Deportiva Barbantia A Roda e a Concellería de Deporte e Patrimonio Histórico de Rianxo, e na que traballaron duramente tanto Proteción Civil como a Policía Local.\nO lugar de encontro era Campo Maneiro, en Taragoña. A hora sinalada eran 60 minutos antes da hora meiga. E antes das 23.00 horas todos os coches que había aparcados fóra do recinto xa deixaban ver que a convocatoria sería un éxito.\nA Campo Maneiro a xente ía chegando co chándal, as zapatillas para facer deporte e un suadoiro por se refrescaba. A temperatura era máis ou menos agradable, aínda que había que mirar de reollo as nubes, non fora ser que caera algo.\nA iso das 23.00, a ánima en pena que nos guiará nesta noite escura tomou a palabra para anunciar que a nosa partida estaba próxima. Ademais, desta vez a Santa Compaña dobraba o seu número. Se na edición de 2016 foron 200 os participantes, nesta ocasión eran 400 almas as que con lanternas, luces e focos camiñarían durante a madrugada polos sendeiros rianxeiros para sorpresa de propios e estraños.\nComo ata o lugar aínda seguían chegando coches, decidiuse agardar un pouquiño máis para comezar a aventura noctura.\nMoitos, como podedes ver, viñan xa vestidos de escuro, con capas e hábitos.\nAta tivemos con nós ao diaño, mesturado entre as ánimas da andaina.\nChegada a hora, todos se preparaon para partir, pasalo ben durante a noite e desfrutar dunha experiencia diferente mentres se desfrutaba da natureza en plena escuridade.\nHai que indicar que non había lúa, polo que as luces que levaban todos os participantes facían boa falta.\nVelaquí un pequeno vídeo do momento no que, arredor das 23.10 horas, toda a tropa botaba a andar monte arriba. Metía medo ou non a cousa?:\nA fila de participantes perdíase na lonxanía. A noite estaba ben pechada, pero ao lonxe víanse as luces que marcaban a senda.\nDe novo, como vedes, moitos dos participantes viñeron completamente ataviados para a ocasión, para darlle máis realismo á ocasión?\nO que si, a Santa Compaña vai de negro ou de branco? Vós que dicides? Asustar asusta de calquera das maneiras 🙂\nUn dos momentos máis divertidos e á vez tensos foi cando se chegou á Porta do Inframundo.\nNoutra época o lugar era coñecido como o Camiño do Vixiante, caracterizado por estar rodeado de acacias que cubrían completamente o sendeiro e impedían a chegada do sol.\nA xente do máis alá fíxose con este espazo. Voces de ultratumba, gritos e estrañas sicofonías xa nos facían ver que o que alí veríamos non era deste mundo.\nDe súpeto, ao fondo, un cadaleito advertíanos de que algo ía acontecer. Non había marcha atrás.\nUn espectro pedía que todos apagaran as luces. Así o efecto ía ser moito máis temible.\nE antes de que vexades as fotos, que están feitas con flash, polo que está todo iluminado, deixámosvos un vídeo para que poidades aprezar a ambientación. E os sustos 🙂\nXente posuída quería levarche con ela. Había que escapar:\nAta te querían levar en cadeira de rodas:\nE sempre, a un e outro lado, teas de araña, luces e unha ambientación feita a medida. A verdade é que estivo moi currado.\nE vós, asustaríavos con estas cativas que estaban no medio do camiño? As nenas do Resplandar ante estas daban risa.\nPero había quen quería levar canda si un recordo en forma de foto:\nCando menos o esperabas, alguén saída do lado do camiño e berraba. Máis dun levou tal susto que pouco máis e acaba a andaina en dous minutos 🙂\nTras estes momentos simpaticamente escalofriantes, a organización agrupou a todos os participante antes de chegar a Ourille.\nDe novo espectacular todo, xa que a Policía e Protección Civil cortaron a estrada para que non houbera ningún incidente e os peóns puideran estar seguros.\nCando faltaba preto dun cuarto de hora para a 1 da mañá, reanudouse a marcha.\nO grupo pasando polo medio de Ourille:\nE aquí desviándose da estrada para tomar de novo un camiño. A seguinte parada era A Pastoriza.\nNesta zona foi onde se produciron os únicos contratempos de toda a andaina. Os camiñantes tiveron que estar moito tempo parados, por mor das charqueiras con auga que había e que impedían cruzar con normalidade.\nMoitos comentaban que se enfriaran aquí, despois de hora e media de camiñata.\nO peor punto foi sobre todo xusto enriba da Pastoriza, onde era imposible cruzar sen meter os pés nunha zona húmida.\nE claro, moitos viñan con tenis e zapatillas de deporte, polo que mollaron os pés.\nNa Pastoriza a organización situou un punto de avituallamento, para que a xente collese auga se a necesitaba.\nDe novo reuniouse a todo o grupo.\nE moitos recurrían tamén ás fontes para hidratarse.\nEran as 2 menos cuarta da mañá e tocaba iniciar de novo a marcha. Algún, como vedes, levaba unha bara rústica ben visible.\nNumerosos veciños da zona seguiron a marcha. Non é habitual que a Santa Compaña volva despois de tanto tempo aos montes da Pastoriza e de Ourille, polo que era en si un espectáculo digno de ver.\nRetomouse a ruta en dirección á Ourille, pero por outro sendeiro. E despois todos subimos ata o Castro Barbudo.\nAlí puidemos ver que o grupo era numerosísimo, que a participación enorme e que a xente seguía camiñando aínda que foran as 2 da madrugada pasadas.\nAo fondo, a espectacular vista noctura da Ría de Arousa, con Rianxo en primeiro plano:\nUnha vez que todos chegaron ao Castro, descenseuse o monte. Esta vez xa rumbo a Campo Maneiro.\nAs risas e os nervios volveron ao atravesar por segunda vez na noite o Inframundo:\nCo que os sustos, aínda que xa parecían olvidados, volveron.\nDicir que os 8 quilómetros anunciados pola organización realmente foron preto de 11, co cal algúns participantes chegaron algo máis cansos do previsto. Iso si, ao final xuntouse unha boa tropa para o premio que agardaba en Campo Maneiro.\nEran as 3 da madrugada e alí, cal poción máxica de Astérix e Obélix, unhas gotiñas volvían ao corpo a súa calor e vigor.\nAntes, tivo lugar o ritual de purificación para que os participantes volveran ás súas casas ca ánima limpa:\nOutros, é certo que tiramos máis de galletas para que a ánima collera folgos.\nAo final, dende a organización felicitáronse polo éxito da convocatoria. E confían en xuntar para a próxima edición 600 participantes. Nós, agardamos estar.\nEtiquetas: andaina, Rianxo, Santa Compaña\nCategorías deporte, Taragoña\n← A parroquia de Asados, no programa Grandes Lugares da TVG\nCales son os hórreos máis longos de Galicia →\n1.035.447 persoas deixáronse caer por aquí


Arquivo da web española\nA recolección de páxinas web realízase con robots rastrexadores que percorren as URL seleccionadas previamente e gardan todo o que encontran enlazado, coa frecuencia, profundidade e tamaño que se determine. O resultado destas recoleccións web son os arquivos web, onde se garda e se pode consultar o recollido.\nNa Biblioteca Nacional de España para arquivar a web utilízase NAS (NetarchiveSuite), unha ferramenta de código aberto deseñada pola Biblioteca de Dinamarca, e que actualmente tamén utilizan para este propósito outras bibliotecas nacionais como a de Francia e a de Austria. Para rastrexar incorpora o robot Heritrix, creado por Internet Archive, primeira organización que empezou a rastrexar e arquivar a web en 1996.\nAs recoleccións buscan reproducir con detalle o aspecto do sitio e as funcionalidades deste dispoñibles durante a captura, de tal forma que a réplica do sitio web sexa tan navegable como a súa versión “viva”. Unha vez completado o rastrexo, as páxinas arquivadas son visualizadas na OpenWayback, unha aplicación que ofrece ao usuario a posibilidade de seleccionar que versión concreta dunha páxina web determinada desexa consultar.\nInspirándose nas Directrices para a preservación do patrimonio dixital da UNESCO (2003) e na Recomendación da Comisión Europea do 24 de agosto de 2006 sobre a dixitalización e a accesibilidade en liña do material cultural e a conservación dixital, a BNE comezou a capturar páxinas e sitios web españois albergados no dominio .es, así como noutros dominios e subdominios xenéricos (.com, .edu, .gob, .org, .net, etc.).\nDende que o proxecto da BNE arrancou en 2009 ata mediados de 2013 leváronse a cabo seis recoleccións masivas do dominio .es e dúas recoleccións selectivas. A primeira selectiva tivo como obxectivo cubrir de forma monográfica as Eleccións Xerais do 20 de novembro de 2011 e a segunda ocupouse de reunir recursos españois do ámbito das Humanidades. O resultado destas recoleccións, feitas por Internet Archive para a BNE, foi trasladado aos servidores da Biblioteca a finais de 2014, grazas a un convenio de colaboración asinado con Red.es. Red.es colabora activamente coa Biblioteca no desenvolvemento tecnolóxico e de infraestruturas para a xestión do depósito legal das publicacións en liña.\nEn 2014 a Biblioteca instalou nun ámbito de probas o paquete de ferramentas de código aberto NetarchiveSuite para rastrexar e arquivar a web. Con este sistema propio a Biblioteca realizou dende entón varias recoleccións selectivas sobre acontecementos relevantes para a Historia e a cultura españolas, como a morte de Adolfo Suárez, a abdicación de Juan Carlos I, a proclamación de Felipe VI, as eleccións europeas de 2014, as locais e autonómicas de 2015 e as Eleccións Xerais de 2015-2016.\nEn 2015, e despois dunha longa tramitación, publicouse o Real decreto 635/2015, do 10 de xullo, polo que se regulamenta o depósito legal das publicacións en liña, que entrou en vigor o 26 de outubro dese ano. Este Real decreto protexe a actividade en materia de preservación de publicacións en liña que os centros de conservación levaron a cabo nos últimos anos, en particular en canto aos proxectos do arquivado web.\nEn 2016 levouse a cabo a primeira recolección masiva do dominio.é con recursos propios, que durou 3 meses.\nDurante ese ano, ademais, consolidouse a cooperación entre os centros de conservación das Comunidades Autónomas e a BNE para xestionar e construír un depósito legal das publicacións en liña colaborador. Cada vez son máis os centros que xestionan as súas propias coleccións web, utilizando as ferramentas que a BNE puxo a disposición de todos eles.


Maduro proclama a vitoria e Guaidó chama a sair á rúa | Noticias de Galicia | CRTVG\nPublicado o 01/05/2019 21:55\nOs primeiros choques entre a policía e manifestantes opositores venezolanos producíronse nas inmediacións da base militar de La Carlota, en Caracas. Arestora transcorren pola cidade as manifestacións do Primeiro de Maio, en que Juan Guaidó e Nicolás Maduro miden a súa forza nas rúas. Ambos seguen apelando ao apoio das forzas armadas. Guaidó asegura que a operación Liberdade continúa viva e Nicolás Maduro di que o levantamento está sufocado.\nAs manifestacións do Primeiro de Maio transcorren divididas. Guaidó xa se dirixiu á convocada pola oposición e Maduro estaba previsto que o fixera ao remate da que oficialista.\nCaracas amenceu cos sinais da batalla campal do día anterior entre a Garda Nacional Republicana e os manifestantes da oposición. O levantamento está sufocado, segundo Nicolás Maduro. Juan Guaidó di que a operación Liberdade segue en marcha.\nJuan Guaidó, presidente da Asemblea Nacional de Venezuela: "Hai que manterse na rúa, hai que continúar ata logralo. Así que mañá imos acompañar a protesta de paros progresivos ata lograr a folga xeral".\nNicolás Maduro, presidente de Venezuela: "A derrota dun pequeno grupo que intentou encher de violencia no intento golpista".\nVenezuela vive entre a tensión e a incerteza, e cun ollo posto no país e outro nos Estados Unidos, o principal aliado de Guaidó.\nMike Pompeo, secretario de Estado dos EUA: "Unha acción militar é posible se a requiren para favorecer unha transición política en Venezuela", repetiu todo o día en varias televisións o secretario de Estado estadounidense.\nE Rusia advírtelle que deixe de dar pasos agresivos en Venezuela. Mentres, no país, Guaidó segue apelando aos militares. Maduro asegura que lle son fieis e nega que estivese preparado para abandonar o país e que Rusia o persuadise de non facelo.


O 3 de outubro comeza en Monforte unha liga de padel – EnComún\nO 3 de outubro comeza en Monforte unha liga de padel\nA Agrupación Deportiva Sociedade Río Cabe de Monforte acaba de poñer en marcha a primeira Liga Padel Río Cabe. A liga disputarase de luns a venres dende o mes de setembro ata o vindeiro mes de marzo, e constará de torneo de apertura e torneo de clausura. Ademais, as parellas que disputen a liga terán o 50% de desconto no torneo especial de inverno que se disputará na última quincena de decembro. O prezo é de 4 euros por partida para as parellas de socios, 6 euros os conveniados e 8 euros os non socios. Pola súa parte, a organización incluirá bolas para a disputa dos partidos, así como as palas no caso de ser necesario. Dende a organización tamén sinalaron que se facilitará a participación de todo o mundo a nivel de horarios. A liga dará comezo o vindeiro 3 de outubro.\nDo ximnasio Neka de Monforte a un campionato nacional\nMúsica e literatura, xuntas nunha exposición en Sober


Memoria do lume | IES Pazo da Mercé\nQueremos o fin do monocultivo do eucalipto. Apostamos pola biodiversidade con especies autóctonas. Pretendemos espallar conciencia medioambientalista e levar á práctica os valores e ideas de defensa da natureza. Neste sentido, tal e como afirmou o alcalde das Neves Xosé Manuel Rodríguez Méndez na súa intervención, a mocidade é a peza clave para esta tarefa tan necesaria de cara a construirmos un futuro mellor. En relación con isto, explicitou o compromiso da Comunidade Educativa en levar adiante un fermoso plan educativo, social e comunitario: “O Monte nace na Escola”. A participación dos centros de ensino, a súa aportación, o seu traballo, contribuirá decididamente a un cambio de rumbo estratéxico e en beneficio das persoas.\nTamén houbo outras intervencións. Ademais do voluntariado, cómpre destacar a presentación e visualización pública do logo coa súa autora, alumna de 5º curso do Ceips das Neves, e tamén a lectura dunhas palabras a cargo de tres alumnos do noso Instituto, que reproducimos aquí.\nPolo tanto, noraboa por sementar futuro!


As praias de Marín rexistraron incidencias leves durante o mes de xullo - 21 Noticias\nUnha vez superado o mes de xullo, os socorristas que velan pola seguridade dos usuarios das praias de Marín, realizaron un total de 505 atencións. Destas 85 ocorreron na praia de Portocelo, 153 en Mogor, 103 en Aguete 1, 101 en Aguete 2, 84 na praia de Loira e por último 65 na praia do Santo.\nA maioría destas actuacións foron de carácter menor, destacando o habitual de todos os veráns, que son: as picaduras de fanecas, que houbo 171, 68 picaduras de avespas 173 feridas e 30 avisos a cans.\nO resto de atencións menores resultaron de pouca incidencia deixando: 9 avisos a embarcacións, 14 avisos a pescadores e 2 escordaduras.\nEn canto ás actuacións de incidencia maior destacan: dúas lipotimias, unha en Portocelo e outra en Aguete, un traumatismo dental dun rapaz de tres anos en Mogor, un ataque de ansiedade en Aguete 1, con aviso aos servizos sanitarios e un atragoamento, con chamada á ambulancia, nun usuario con parálise cerebral.\nDestacar o bo comportamento dos usuarios das nosas praias seguindo en todo momento as medidas de seguridade e hixiene necesarias debido á crise da Covid19.\n« Galicia en Común pide explicacións ao ADIF e ao Ministerio de Transportes polos dous vagóns volcados ao río Sil, en Valdeorras\nFernando Vidal: “Vamos a por todas, nadie se ríe del Deportivo” (Vídeo) »


Vacacións en Paz | Igualdade\ninicio » arquivo » 201009 » vacacións en paz\nA concelleira María del Carmen Espada, despide hoxe aos 7 nenos e nenas saharauis que pasaron as súas vacacións en Narón acollidas por familias do noso Concello. Sen dúbida unha experiencia inolvidable para todos e todas.\nA concelleira de Servizos Sociais, Mª del Carmen Espada, despede hoxe (mércores, 1 de setembro de 2010, ás 15:45), no Concello, aos 7 nenos e nenas saharauís que pasaron as súas vacacións en Narón, acollidos por familias deste concello, dentro do programa Vacacións en Paz da Asociación Solidariedade Galega co pobo Saharaui.\nAs vacacións en paz preséntanse nun marco de solidariedade e axuda desinteresada co fin de propiciarlles unha estancia agradable e humanamente rica ós nenos e nenas saharauís.\n"Vacacións en Paz" é un proxecto de acollida temporal de menores saharauís que se ven desenvolvendo desde 1996 e permite que, durante os meses de xullo e agosto, nenos e nenas de 8 a 12 anos saian dos campamentos de refuxiados saharauís de Tinduf veñan a Narón acollidos por familias que os tratan como a un máis da casa.\nPermitir que durante un curto espazo de tempo os nenos saian dos campos de refuxiados, xa que alí vívense condicións durísimas e, no verán, temperaturas de máis de 50º.\nDar a todos a posibilidade de coñecer unha nova cultura, un novo idioma, uns novos costumes, aprendizaxe da lingua castelá e galega...\nSometer aos nenos e nenas a revisións médicas periódicas, o que lles dará unha oportunidade para crecer máis sans.\nSensibilizar a través da estancia dos nenos/as á poboación da nosa comunidade sobre a situación do pobo saharaui.\nSuplir as carencias nutricionais necesarias para que, á súa volta, as súas familias biolóxicas consigan sacarlles adiante.


B.P.M. Narón | Ler Conta Moito\nArquivo de Autor por: B.P.M. Narón\n“Canta, buguina, canta” na Biblioteca de Narón\nEn Narón pechamos a nosa tempada de actividades infantís cun espectáculo de narración oral para bebés a cargo da compañía Charlatana.\nO pasado sábado 18 de xuño os máis pequerrechos/as da casa emprenderon unha viaxe polo mar chea de experiencias visuais e sonoras.\nBrilla-brilla na Biblioteca de Narón\nA sala de actividades da nosa biblioteca acolleu o sábado 16 de outubro Brilla-brilla, un espectáculo para bebés da compañía Trémola Teatro.\nAs familias participantes quedaron abraiadas da gran calidade desta actividade na que as artistas conseguen manter a atención dos/as bebés en todo momento.\nEnredos, Xogos e xoguetes, de Trécola Producións, na BPM de Narón\nO sábado 9 de novembro a compañía Trécola producións ofreceu ás familias de Narón con bebés entre 0 e 36 meses un obradoiro colaborativo co que coñecemos diferentes actividades de inspiricación Montessori, Waldorf, Pickler ou Reggio Emilia. Aprendemos sobre os distintos intereses e necesidades das crianzas, compartimos receitas de diversión, e fabricamos un xoguete para a nosa crianza.\nPotencia a túa actividade ata o infinito, de Ciencia en movemento, en Narón\nO mércores 6 de outubro os nenos e nenas de Narón participaron nun obradoiro no que elevaron a súa inventiva e imaxinación. Ciencia e maña combináronse para conseguir abrir o cofre do tesouro.\nEsta actividade foi desenvolvida por Ciencia en movemento dentro do programa Ler conta moito.\nA viaxe de Mina, de Maio creacións, na Biblioteca de Narón\nO sábado 2 de outubro a BPM de Narón recibui a Maio creacións co seu espectáculo “A viaxe de Mina”. Perdemos a conta das risas, palmadas, historias e cancións coas que retomamos as actividades infantís dentro do programa Ler Conta Moito.\nO mércores 21 de outubro desenvolveuse na biblioteca de Narón o obradoiro para persoas adultas Como contar contos, da compañía A Escola das utopías.\nNeste obradoiro ofrecéronse as ferramentas básicas para ser un bo contador ou contadora de contos. As pautas descritas polo actor Pedro Brandariz serven tamén para aquelas persoas que, sen ser contadoras, teñen que falar en público, polo que o obradoiro foi de moito aproveitamento.\nQue animaliño é? Na Biblioteca de Narón\nO pasado sábado 17 de outubro a Biblioteca de Narón acolleu a actividade Que animaliño é? da compañía Trémola Teatro.\nOs/as bebés e as súas familias quedaron encantados/as coa maxia destas dúas magníficas profesionais.\nSe os contos puidesen contar… na Biblioteca de Narón\nO sábado 10 de outubro recibimos á contacontos Fátima Fernández na Biblioteca pública municipal de Narón. Veu representar para os nenos e nenas o seu espectáculo Se os contos puidesen contar, unha sesión na que reinterpreta os textos dos contos a partir das súas ilustracións.\nO legado de Verne, actividade de escaperoom en Narón\nO mércores 7 de outubro os nenos e nenas de Narón disfutaron de O legado de Verne, unha actividade que adapta as características dos xogos de escaperoom ás condicións das salas das bibliotecas.\nA través de pistas, acertixos e xogos con mapas ou puzzles os nenos e nenas tiveron que acadar un código para conseguir desviar un meteorito que ameazaba con impactar contra o noso planeta. Todas as pistas e xogos toman a obra de Jules Verne como fío condutor desta actividade da que os/as participantes saíron victoriosos.


PISTA DE PATINAXE (Semana Santa, do 7 ao 18 de abril)\nDespois da espectacular acollida do ano pasado, e tras numerosas peticións por parte de moitos dos nosos asociados e clientes, o CCU volveu traer a pista de patinaxe a Monforte durante a pasada Semana Santa.\nPor segundo ano, esta iniciativa, na que volveron participar todos os nosos asociados, aumentou notablemente a afluencia de clientes aos establecementos do CCU en busca de entradas para poder acceder á pista e gozar así dunha actividade inédita na nosa cidade ata o ano pasado.\nCon esta campaña, ademais de incentivar as compras entre a nosa clientela habitual, logramos atraer a Monforte a xente de toda a comarca e mesmo a veciños das cidades máis próximas como Ourense ou Lugo.\nFoi unha boa ocasión para que pais e fillos estreitaran lazos mentres se divertían xuntos á vez que interiorizaban a importancia de comprar no comercio local para poder seguir gozando deste tipo de actividades.\nA pista permaneceu instalada doce días entre o 7 e o 18 de abril, dous días máis que o ano pasado, coincidindo coa Semana Santa e coa Feira Medieval da nosa cidade, datas con gran afluencia de visitantes que os establecementos asociados aproveitaron para abrir ata máis tarde facilitando as compras e a distribución das entradas para a pista.\nDurante esta campaña distribuíronse algunhas entradas a través das nosas redes sociais e medios de comunicación aproveitando estas accións para incidir, unha vez máis, na importancia do comercio local como dinamizador da vida social e económica de Monforte.\nA actividade foi, por segundo ano, todo un éxito, pasando pola pista ao redor das 3.500 persoas neses doce días.


Maialen Chourraut, medalla de prata en K-1 slálom\nMaialen Chourraut, tras completar a proba. ENRIC FONTCUBERTA (EFE)\nA guipuscoana consegue a terceira presea da delegación española en Tokio 2020\nA española Maialen Chourraut, campioa en Río 2016 e bronce en Londres 2012, completou o seu palmarés olímpico en Tokio 2020 cunha tremenda prata na categoría de K1 de piragüismo slálom.\nAos seus 38 anos, Chourraut volveu demostrar na canle de Kasai o seu carácter competitivo nuns Xogos, cos que ten un idilio absoluto, e aínda que cedeu o trono, o segundo posto ten un ton dourado indiscutible.\nTan só a poderosa alemá Ricarda Funk puido coa padeeira do Atlético San Sebastián na final, xa que a que estaba chamada a sucedela, a australiana Jessica Fox, 'picou' na baixada definitiva e tívose que conformar co bronce.\nA piragüista de Lasarte gañouse con suor entrar na súa terceira final olímpica consecutiva tras sobrevivir a unha baixada moi esixente cun percorrido máis que complicado. O seu crono, de 109.92, reportoulle a sétima praza e o pase á gran final.\nNo entanto, sabía que tiña que mellorar a súa actuación se quería ter opcións de pelexar polas medallas. Ademais, partía a cuarta e logo esperar a ver que facían as seis mellores da semifinal.\nNon atopou a baixada 'semiperfecta' como en Río, pero soubo refacerse na segunda metade do percorrido e mellorou o crono ata 106.63, sen penalización algunha, para situarse na primeira praza provisional.\nÁ vista das rivais, parecía máis que complicado resistir en posicións de podio, pero aos poucos estas foron facendo peores tempos ata que Funk atopou a recompensa olímpica con outra fase final espectacular para parar o reloxo en 105.50, 1.13 mellor que o de Chourraut.\nO fallo da eslovaca Eliska Mintalova (108.36) aseguroulle o podio e o irregular descenso de Jessica Fox, con catro segundos de penalzación, situoulle no segundo posto e no seu terceiro podio olímpico.\nA padeeira vasca, que nada máis acabar o seu percorrido mandou bicos desde o kaiak á cámara dirixidos á súa filla Ane, non llo podía crer, plena de felicidade por este novo éxito tras un ciclo olímpico máis que complicado dentro e fose da auga, no que acabou co seu marido, adestrador e olímpico tamén, Xabi Etxaniz.


a furada do trasno: Novagalicia Banco: escenarios de futuro\nNovagalicia Banco: escenarios de futuro\nNeste blog temos escrito moito en relación a todo o proceso de fusión das caixas de aforros. Ultimamente, sen embargo, aínda que os acontecementos dannos numerosas oportunidades para lembrar que os nosos prognósticos iniciais vanse cumprindo punto por punto, a preguiza e o aburrimento fan que só moi esporadicamente volvamos sobre este asunto.\nDo estoupido do caso Bankia, que supuxo o colapso do sistema económico español, a día de hoxe só se sabe que sobre os 4.500 millóns de euros que o FROB ten investido xa, necesita 19.000 millóns adicionais,. De momento ninguén concreta de ónde van saír os recursos necesarios, aínda que cada vez semella máis claro que directa ou indirectamente sairán do Fondo de Rescate Europeo (eufemisticamente Fondo Europeo de Estabilidade Financeira).\nDado que ninguén discute xa que existen evidentes concomitancias entre Bankia e as outras entidades nacionalizadas ou intervidas, parece oportuna neste momento algunha reflexión acerca das alternativas de futuro que se debuxan para Novagalicia Banco. A día de hoxe só contemplamos como factibles tres escenarios:\n1. Que se fusionen nunha única entidade (Bankia) todas aquelas outras que están intervidas ou nacionalizadas (Novagalicia Banco, Catalunya Caixa e Banco de Valencia). Desta maneira, a inxección necesaria do Fondo de Rescate Europeo pasaría dos 19.000 millóns de euros a unha cantidade entre 40.000 e 50.000 millóns de euros. Aínda que non se descartan futuros sustos que proveñan de outras entidades, a curto prazo tería a avantaxe de que nunha sola operación -económica e política- se solventarían os problemas que agora mesmo están á vista. Estou seguro que os traballadores de Novagalicia Banco, realmente a única cuestión realmente relevante a estas alturas é salvar o maior número de empregos posibles, valorarían positivamente esta solución. Un asunto adicional, do que ninguén fala, pero moi preocupante, é o futuro dos centos de traballadores que permanecen no que agora se chama Fundación Novacaixagalicia. A solución para Novagalicia Banco debería incluír a estes traballadores.\n2. Que non se proceda á fusión e que cada unha das entidades intervidas ou nacionalizadas se manteñan como independentes, pero que se lles aplique, a cada unha delas, a mesma solución que finalmente se lle aplique a Bankia. Respecto ao escenario anterior, ten o inconveniente de que dende o exterior se estaría visibilizando un rosario de axudas ou rescates á banca española dende o Fondo Europeo de Estabilidade Financeira, co conseguinte custo político e non sei se tamén económico. Ademais, a estabilidade do emprego non sería a mesma que no caso anterior.\n3. Que unha vez solucionado o caso Bankia, problema dunhas dimensións moito maiores que o que supoñen as outras entidades, se compliquen as concesións de axudas adicionais por parte do Fondo Europeo de Estabilidade Financeira, e se pechen esas entidades. Aínda que a día de hoxe este parece un escenario remoto, non sería totalmente descartable.\nO que si semella evidente agora mesmo é que ningunha das outras alternativas, que en algún momento se barallaban, teñen xa practicamente ningunha posibilidade de materializarse. Lembremos:\n1. Daquel leitmotiv que inicialmente movía aos que de boa fe promovían a fusión de Caixa Galicia con Caixanova e que consistía en crear, por fin, unha entidade financeira forte, galega e solvente, xa ninguén fala.\n2. Do plan A da actual dirección de Novagalicia Banco -o tándem Catellano González Bueno- que consistía en recapitalizar a entidade conseguindo inversores galegos -ou oriúndos-, despois do estrepitoso fracaso do primeiro intento no que nominalmente se conseguiron 70 millóns de euros, pero que realmente eran só 40 millóns de euros ao descontar os 25 millóns que se lle entregaron en accións ó empresario Añón para saldar unha parte da débeda que a Corporación Caixa Galicia tiña contraída con el, xa ninguén fala.\n3. Do plan B da actual dirección de Novagalicia Banco que consistía en captar inversores internacionais -fondos de inversión- aos que se pretendía que o FROB ofrecese un Esquema de Protección de Activos, xa ninguén fala.\n4. Da solución que consistía en subastar a entidade para que fose adquirida a prezo simbólico por algunha entidade solvente -Santander, BBVA ou La Caixa-, ao estilo do que ocorreu coa CAM e o Banco de Sabadell, e que moitos pensaban que sería unha solución doada -na que nos nunca acreditamos-, xa ninguén fala.\n5. A idea na que estes días teima o nacionalismo, tanto o BNG como algún economista teórico da súa órbita, e que consistiría en que dado que hai que inxectar diñeiro público na entidade, aproveitar para convertelo en banco público galego -algo así como unha nacionalización autonómica-, pero con recursos do Estado ou de Europa, non pasa da categoría de ocorrencia.\nNon se trataba neste post de revisar os motivos de por qué se chegou ata aquí. Iso é materia para moitos artigos, pasados e futuros. Hoxe só pretendiamos albiscar cales son as posibilidades reais de futuro para Novagalicia Banco.\nPublicado por Trasno en 21:14


A Coruña recupera o espírito do Entroido cunha ambiciosa programación que incorpora actuacións musicais como a de Varry Brava ~ silcerino\nA Coruña recupera o espírito do Entroido cunha ambiciosa programación que incorpora actuacións musicais como a de Varry Brava\nPuedes ver el programa en PDF haciendo click aquí.\nA alcaldesa Inés Rey anunciou os distintos actos durante a inauguración da exposición polos 40 anos dos Maracos\nA Coruña, 17 de febreiro de 2022.- A Coruña volverá gozar este 2022 do seu tradicional Entroido, que engadirá nesta edición diferentes citas musicais encabezadas pola banda Varry Brava. Así o anunciou a alcaldesa Inés Rey durante a inauguración da exposición conmemorativa dos 40 anos da Asociación Lúdico-Cultural Os Maracos. Este ano o lema das festas será ‘Volve o Antroido máis auténtico’, empregando a palabra utilizada na cidade para dicir Entroido, en referencia ao regreso das actividades tradicionais destas celebracións.\nA programación estenderase desde este 17 de febreiro coa mostra dos Maracos ata o próximo mércores 2 de marzo co enterro da sardiña en Santo Amaro. “Afondando na aposta deste Goberno municipal pola Coruña como potencia cultural de primeiro orde, poñemos en marcha unha das programacións de Entroido máis ambiciosas en anos”, sinalou Inés Rey.\nEste domingo 20 celebrarase o primeiro dos concursos do Entroido. Será o de comparsas, na modalidade de música e letra, no Palacio da Ópera. Haberá tamén concurso de carrozas e comparsas na modalidade de vestiario e coreografía o sábado 26. Será durante o desfile de Entroido, que pasará por San Andrés, o Cantón pequeno e a Mariña, antes de chegar á praza de María Pita. Por último, tamén haberá concurso infantil de disfraces, o martes 1 de marzo no Campo da Leña. Contarase coa actuación dos Mecánicos. Non faltarán tampouco tradicións como o Momo e homenaxes a persoas moi vencelladas a esta festividade como Nito, César San José, Palau ou Canzobre\nPor outra banda, este Entroido tamén servirá para continuar a render homenaxe á figura de María Casares no seu Ano Internacional organizado polo Concello. O xoves de comadres, 24 de febreiro, farase un percorrido entre a praza das Cigarreiras e o Teatro Colón, onde Olga Patiño lerá un poema en homenaxe á actriz e procederase á lectura dun manifesto. A continuación, os e as presentes camiñarán ata a praza de María Pita e a Casa Museo Casares Quiroga, lugares onde se cantarán cancións a María Casares. “Haberá música e poesía, e así A Coruña demostrará unha vez máis que sabe divertise e á vez coidar dos seus referentes”, apuntou Inés Rey.\nEste Entroido haberá diferentes actuacións musicais na cidade. Estarán encabezadas pola banda Varry Brava, que actuará o luns 28 de febreiro ás 21.00 horas na praza de María Pita. A entrada será gratuíta ata completar capacidade. A formación está moi de actualidade pola súa participación no Benidorm Fest. Ademais, tamén actuarán en María Pita a banda Broken Peach (sábado 26) e Virtual Project (martes 1).\nInés Rey pediu durante a presentación da programación “sentidiño” á cidadanía durante estas celebracións tan populares. “Esta cidade xa demostrou na Cabalgata de Reis que sabe saír á rúa, sabe comportarse e, sobre todo, sabe divertirse. Así é a identidade coruñesa, da que o entroido é un dos seus maiores símbolos”, sinalou a alcaldesa.\nExposición dos Maracos\nA sala de exposicións de María Pita acolle desde este xoves a mostra ’40 anos cos Maracos’, na que se rende homenaxe a unha das comparsas máis emblemáticas e queridas da cidade. “Os Maracos fan da irreverencia e a creatividade o motor do seu Entroido, converténdose, xunto a tantos outros, nun sinal de identidade coruñesa”, sinalou a alcaldesa Inés Rey. O acto contou coa presenza de distintos membros da xunta directiva dos Maracos.\n“Falar dos Maracos é falar dun dos sectores máis comprometidos e festivos da Coruña, que alá polos anos oitenta devolveron o carnaval ás nosas rúas. Polo tanto, falar deles é facelo de liberdade”, apuntou a alcaldesa. A mostra é de acceso público para toda a cidadanía e conta con pezas orixinais utilizadas pola comparsa e documentos históricos destes últimos 40 anos. A exposición estará aberta ata o 6 de marzo.\nWritten 2/17/2022 03:23:00 p. m. by silcerino\nacoruña, agenda, concellocoruña, entroido, Música